**Zīdtauriņi, zīdtauriņu dzimta** (*Bombycidae*) ir zvīņspārņu (*Lepidoptera*) dzimta, kas apvieno apmēram 185 tauriņu sugas (pēc citiem avotiem 166 sugas), kas tiek iedalītas 26 ģintīs. Lielākā daļa zīdtauriņu dzimtas sugu ir Vecās Pasaules sugas, tomēr tās nav sastopamas Eiropā. Vislielākā sugu dažādība mājo Āzijā, divas sugas Austrālijā un piecas sugas Āfrikā. Dienvidamerikā mājo ģints *Aza* sugas. Dzimtas tipiskākā un pazīstamākā suga ir zīdtauriņš (*Bombyx mori*).

Izskats un īpašības
-------------------

Zīdtauriņiem ir lieli, biezi matoti ķermeņi, attēlā zīdtauriņš (*Bombyx mori*)
Pieauguši zīdtauriņi ir vidēji lieli un lieli tauriņi, kuru spārnu plētums ir 19—64 mm. To ķermeņi ir masīvi un lieli (īpaši mātītēm), klāti ar biezu matojumu. Ķermeņa matojums visbiežāk ir brūns vai pelēks, bet var būt arī balts, piemēram, zīdtauriņam. Spārni plati, priekšējiem spārniem trīsstūrveida forma, bet aizmugurējie noapaļoti un mazāki kā priekšējie. Atpūšoties spārni tiek turēti plakani pār ķermeni, bet nedaudz vērsti uz āru. Tēviņiem ir ļoti īsi taustekļi.

Pieaugušie tauriņi ir aktīvi nakts laikā. Kāpuri barojas ar dažādu augu lapām. Kāpuri parasti ir gludi, bez apmatojuma. Ļoti bieži uz astotā vēdera posma tiem ir pamanāms rags. Kūniņas stadijā zīdtauriņu kāpuri no smalka zīdveida pavediena satin biezu kūniņu. Vissmalkākais un kvalitatīvākais pavediens ir domesticētajam zīdtauriņam, no kura kūniņas pavediena tiek ražots zīda diegs.

Sistemātikas izmaiņas
---------------------

Zīdtauriņa (*Bombyx mori*) kāpuri
Tikko no kūniņas izlīdis jaunais zīdtauriņš (*Bombyx mori*)
Zīdtauriņš (*Gunda javanica*)
Zīdtauriņš (*Triuncina brunnea*)
Vēl nesenā pagātnē zīdtauriņu dzimtā tika klasificēti arī Amerikas zīdtauriņi, kas mūsdienās izdalīti atsevišķā Amerikas zīdtauriņu dzimtā (*Apatelodidae*). Ir sistemātiķi, kas joprojām Amerikas zīdtauriņus klasificē zīdtauriņu dzimtā kā Amerikas zīdtauriņu apakšdzimtu (*Apatelodinae*) un nepiekrīt atsevišķas dzimtas izdalīšanai. Lai atrisinātu šīs pretrunas ir nepieciešams turpināt padziļinātus ģenētiskos pētījumus.

Apakšdzimtas *Oberthueriinae* un *Prismostictinae* izdalītas no zīdtauriņu dzimtas un pievienotas raibvērpēju dzimtai (*Endromidae*). Arī apakšdzimta *Phiditiinae* atdalīta un izveidota jauna fiditu dzimta (*Phiditiidae*). Divām ģintīm tiek lietoti jauni nosaukumi: *Aza* jeb vecais nosaukums *Colla* un *Naprepa* jeb vecais nosaukums *Trilocha*. Dzimtu pēdējos gados ir papildinājušas arī jaunas sugas un ģintis: Āfrikā dzīvojošās *Amusaron* ģints sugas un Ķīnā dzīvojošās *Valvaribifidum* ģints sugas.

Sistemātika
-----------

**Zīdtauriņu dzimta** (*Bombycidae*)

* ģints *Amusaron*
* ģints *Bivincula*
* ģints *Bivinculata*
* ģints *Colla* *jeb Aza*
* ģints *Bombyx*
* ģints *Clenora*
* ģints *Dalailama*
* ģints *Ectrocta*
* ģints *Elachyophtalma*
* ģints *Epia*
* ģints *Ernolatia*
* ģints *Gastridiota*
* ģints *Gnathocinara*
* ģints *Gunda*
* ģints *Hanisa*
* ģints *Moeschleria*
* ģints *Norasuma*
* ģints *Ocinara*
* ģints *Penicillifera*
* ģints *Pseudandraca*
* ģints *Quentalia*
* ģints *Rondotia*
* ģints *Trilocha* *jeb Naprepa*
* ģints *Triuncina*
* ģints *Valvaribifidum*
* ģints *Vinculinula*

Atsauces
--------

1. 1 2  Lepidoptera
2. 1 2 3 4 5  Silkworm Moths (Lepidoptera: Bombycidae)[novecojusi saite]
3. ↑  Britannica: Bombycidae
4. 1 2  «A Guide to Australian Moths». Arhivēts no oriģināla, laiks: 2016. gada 10. augustā. Skatīts: 2014. gada 8. martā.
5. 1 2  Generic Names and their Type-species: Colla
6. 1 2 3 4  «Family Bombycidae». Arhivēts no oriģināla, laiks: 2015. gada 11. oktobrī. Skatīts: 2014. gada 8. martā.
7. ↑  Family Bugguide: Bombycidae - Silkworm Moths
8. ↑  «Increased gene sampling yields robust support for higher-level clades within Bombycoidea». Arhivēts no oriģināla, laiks: 2018. gada 29. martā. Skatīts: 2014. gada 9. martā.
9. ↑  Generic Names and their Type-species: Trilocha
10. ↑  «Amusaron Bouyer, 2008». Arhivēts no oriģināla, laiks: 2014. gada 13. aprīlī. Skatīts: 2014. gada 9. martā.
11. ↑  «A New Genus, Valvaribifidum (Lepidoptera, Bombycidae)». Arhivēts no oriģināla, laiks: 2016. gada 22. aprīlī. Skatīts: 2014. gada 9. martā.

Ārējās saites
-------------

|  |  |
| --- | --- |
|  | Vikikrātuvē par šo tēmu ir pieejami multivides faili. Skatīt: ***Zīdtauriņu dzimta*** |

* Types of Moths
* ADW: Bombycidae